text:
Türkmenistanda “Döwlet gullukçysynyň etikasy we gullukda özüňi alyp barmak” hakynda ýörite kanun kabul edilip, onda döwletiň resmi işgärleriniň, beýleki taraplar bilen birlikde, egin-eşigi, köpçüligiň öňünde çykyş edip bilmek mümkinçilikleri düzgünleşdirilýär.
Azatlyk Radiosy prezident Gurbanguly Berdimuhamedowyň soňky kabul eden Karary dogrusynda orsýetli syýasy bilermen, Orsýetiň Ylymlar akademiýasynyň ýanyndaky Merkezi Aziya, Kawkaz we Balkan döwletleri boýunça ylmy merkeziň müdiri Artýom Ulunýan bilen söhbetdeş boldy.
Azatlyk Radiosy: Türkmen resmileriniň etikasy bilen bagly kabul edilen bu soňky Karar barada näme aýdyp bilersiňiz?
A.Ulunýan: Bu meseläni aýdyňlaşdyrmak üçin, oňa üç ugurdan çemeleşmeli.
Birinjiden-ä, bu halkara derejesindäki tejribe. Dünýä praktikasynda “çinownigiň etikasy” diýen zat ozaldan bar. Seýrek ýagdaýlarda, haçan-da biri işe alnanda, bu diňe kagyz ýüzündäki talaplar bolup galýar. Aglaba ýagdaýlarda bolsa bu däp-dessurdyr.
Dünýäniň tas ähli siwilizirlenen ýurtlarynda emeldarlygyň esasy prinsipi – bu hökümet başyndaky häkimiýete ygrarlylykdyr. Ýurduň başyndaky prezidentler, partiýalar çalyşýar; emma çinownik şol bir anyk edýän işi bilen gümra bolýar.
Bärde belläp geçmeli zat, siwilizirlenen dünýäde häkimiýetiň başyna geçen täze güýç ozalky hökümetiň ýöreden syýasy institularyna çapraz geljek syýasaty alyp barmaýar. Şonuň üçin bu ujypsyz syýasy aýratynlyklar çinownikler üçin onçakly möhüm hem däl.
Emma, başga ýurtlar hem bar. Olarda “çinownigiň etikasy” syýasy režime doly tabynlyk bilen çäklenýär.
Azatlyk Radiosy: Anyk döwletleriň mysalynda gürrüň beräýseňiz?
A.Ulunýan: Elbetde, ilki bilen-ä, Koreýanyň Milli Demokratiki Respublikasy ýadyňa düşýär. Şular ýaly prinsipler belli bir derejede Hytaý Halk Respublikasynda hem bar. Yslam respbulikasy ýa-da monarhiýasy diýlip resmi derejede yglan edilen käbir musulman ýurtlarynda hem şeýle ýagdaýlara duş gelse bolýar. Mysal hökmünde Pakistan Yslam respublikasyny ýa-da Eýrany getirse bolar. Elbetde, bu ýurtlara mahsus öz aýratynlyklary hem bar.
Emma, biz häzir postsowet ýurtlarynda kemala gelýän ýagdaýlar barada gürrüň edýäris. Bu bolsa, meniň häzire çenli beýan edenlerimden düýpgöter tapawutlanýan bir ýagdaý. Aradan ýigrimi ýyldan hem artyk wagt geçse-de, gürrüňini edýän ýurtlarymyzda çinownikçilik apparaty etnek doly ornaşdyrylanok.
Syýasy medeniýeti bolmadyk bu ýurtlarda gürrüňini edýän meselelerimiz boýunça özboluşly syýasat ýöredilende, bu dünýäniň beýleki siwilizirlenen künjeklerinde belli bir derejede geň-taň bolup görünýär.
Azatlyk Radiosy: Türkmen mediasynda görkezilýän görnüşlerden mälim bolşy ýaly, bu täze Kanun kabul edilmezinden ozal hem türkmen resmileri birmeňzeş geýinýärdiler; olar ýöredilýän syýasata çapraz gelýän zatlary hem aýtmaýardylar. Indi bu “düzgünleriň” kagyz ýüzüne geçirilmeginiň nähili ähmiýeti bar?
A.Ulunýan: Umumy tejribä görä, çinownigiň öz şahsy pikirini jemgyýetçiligiň öňünde beýan etmezligine adaty bir zat hökmünde garalýar. Emma haçan-da bir ýurtda hiç bir adam resmi häkimiýete garşy hiç zat aýdyp bilmeýän bolsa, onda ýagdaýlar başgaçarak bolýar. Diýmek, türkmen häkimiýeti bu Kanunyň üsti bilen ýurduň emeldarlar gatlaggyny öňküsindenem beter öz gözegçiliginde, kontrollygynda saklamaga ymtylýar.
Bu ýagdaýlarda käbir netijeler öz-özünden peýda bolýar. Ýurt başyndakylar ýöredilýän syýasata garşy öz pikirlerini aýdyp biljek çinowniklerden heder edýäne meňzeýär. Men muny oppozisiýa diýip atlandyrmazdym. Ýöne haçan-da çinownikler režime garşy çykyş edip başlasalar, munuň sistema garşy uly zarba boljakdygy aýdyň.
Bu Kanuny ulanyp, häkimiýetler hatda häzirki ýagdaýda-da öz pikirini aýdyp biläýjek çinownikleriň sesini sem etmek üçin kanuny esas döretdi. Başgaça aýdylanda, ýurt başyndakylar çinownikçiligi, ýagny emeldarlar gatlagyny aýratyn bir synp hökmünde kontrollykda saklamaga synanyşýarlar.


c: text/html

text:
Ýekşenbe güni Ysraýyl edebiýat boýunça germaniýaly Nobel baýragynyň laureaty Gunter Grassy bu ýurda goýbermekden ýüz öwürdi.
Muňa geçen hepde Gunter Grassyň Ysraýylyň ýadro programmasy babatda Günbataryň ikiýüzliligini tankytlaýjy goşgusynyň çap edilmegi sebäp boldy.
84 ýaşly Gunter Grass özüniň bu goşgusynda Ysraýylyň Eýran barada alyp barýan häzirki syýasatyny onsuz hem yrga atyp duran “dünýäniň durnuklylygy üçin howp” diýip atlandyrypdyr.
Anti-semitizm meýlinde aýyplanylyp gelinýän Gunter Grassyň özi öz tankydy goşgusynda tutuş Ysraýyly däl-de, Ysraýylyň häzirki hökümetini nyşana alandygyny aýdýar.

robotstxt: allowed

filter: keep


text:
14-nji aprelde irden Türkmenistanyň Prezidenti Gurbanguly Berdimuhamedow Koreýa Respublikasyna döwlet saparyny tamamlap, Seuldan gaýdyp gelen badyna Aşgabadyň Halkara howa menzilinde Türkmenistanyň Mejlisiniň Başlygynyň, Ministrler Kabinetiniň Başlygynyň orunbasarlarynyň, ýurdumyzyň harby we hukuk goraýjy edaralarynyň ýolbaşçylarynyň gatnaşmagynda iş maslahatyny geçirdi.
Türkmenistanyň Döwlet habarlar agentliginiň habar berşi ýaly, iş maslahatynda Koreýa Respublikasynda gazanylan ylalaşyklara, ýurdumyzy durmuş-ykdysady taýdan ösdürmegiň wezipelerine hem-de döwlet durmuşyna degişli käbir meselelere garaldy.
Iş maslahatyna gatnaşyjylar gözegçilik edýän düzümlerinde alnyp barylýan işleriň ýagdaýy, milli ykdysadyýetimiziň ähli ulgamlarynda ýaýbaňlandyrylan çäreleriň netijeleri hem-de durmuş ulgamynda düýpli özgertmeler maksatnamasynyň amala aşyrylyşy barada hasabat berdiler. Şeýle hem ýurdumyzyň ähli künjeklerinde we paýtagtymyzda ilatyň hal-ýagdaýyny ýokarlandyrmak, durmuş üpjünçiligini gowulandyrmak, gurluşygy alnyp barylýan desgalardaky işleriň depginini has-da artdyrmak boýunça öňde durýan wezipeleriň ýerine ýetirilişi barada aýdyldy.
Türkmenistanyň Prezidenti Gurbanguly Berdimuhamedow dostlukly ýurtda geçirilen gepleşikleriň jemlerine ünsi çekip, olaryň ýokary derejede üstünlikli geçendigini belledi. Şeýle hem Koreýa Respublikasyna döwlet saparynyň barşynda gazanylan ylalaşyklaryň ýurdumyzda ýaýbaňlandyrylan durmuş-ykdysady meýilnamasynyň hem-de milli ykdysadyýetimiziň ähli pudaklarynda durmuşa geçirilýän özgertmeler maksatnamasynyň wezipelerini ýerine ýetirmekde, hyzmatdaşlygyny işjeň ösdürmekde möhüm ähmiýetiniň bardygyny nygtady.
Döwlet Baştutany iş maslahatyna gatnaşyjylara Türkmenistanyň hökümet wekiliýetiniň Koreýa Respublikasyna döwlet saparynyň çäklerinde gazanylan ylalaşyklardan gelip çykýan wezipeler we olary ýerine ýetirmegiň ugurlary babatda Ministrler Kabinetiniň ýakynda boljak mejlisinde degişli ugurlar boýunça anyk hasabatlary taýýarlamagy tabşyrdy.
Türkmenistanyň Prezidenti ykdysadyýetde şol sanda medeni-gumanitar ulgamda işjeň halkara hyzmatdaşlygynyň ösdürilmeginiň, dünýäniň öňdebaryjy tejribeleriniň, kämil ýörelgeleriniň önümçilige işjeň ornaşdyrylmagynyň ýurdumyzyň täze taryhy eýýamda öňe sürýän döwlet syýasatynyň ileri tutulýan ugurlarydygyny belledi. Döwlet Baştutany degişli düzümleriň ýolbaşçylaryna bu ugurda alnyp barylýan işleriň türkmen döwletiniň daşary syýasy ugrunyň has-da ýaýbaňlandyrylmagyny, 2015-nji ýylyň Bitaraplyk we parahatçylyk ýyly diýlip yglan edilmegi mynasybetli öňde durýan wezipeleriň üstünlikli ýerine ýetirilmegini üpjün etmegi tabşyrdy.


text:
Şu gün Owganystanyň paýtagty Kabulda bu ýurtdaky meselelere bagyşlanylyp, ýörite halkara konferensiýasy açyldy.
Bu konferensiýada eden çykyşynda prezident Hamid Karzaý bu ýurduň howpsuzlygy baradaky jogapkärçiligi 2014-nji ýyla çenli Owganystanyň öz harby güýçleriniň öz üstlerine almak isleýändiklerini aýtdy.
Şeýle hem, ol öz çykyşynda Owganystanyň ösüşi we dikeldişi üçin berilýän milliardlarça dollar maliýe ýardamlaryna berk gözegçiligiň zerurdygyny nygtady.
Owganystanyň paýtagtynda geçirilýän bu halkara konferensiýasyna dünýäniň 70 töweregi döwletinden we guramalarynden wekiller, şol sanda, Türkmenistandan hem ýurduň daşary işler ministri Raşid Meredow gatnaşýar.
Birleşen Milletler Guramasynyň Baş sekretary Ban Ki Mun we Birleşen Ştatlaryň Döwlet sekretary Hillary Klinton öz çykyşlarynda Owganystanyň hökümetini korrupsiýa garşy has berk göreş alyp barmaklyga çagyrdylar.


text:
Şu gün Yrakda bolan hüjümlerde 70-den gowrak adam ölüp, 200 adam ýaralandy.
Hilla şäherinde bolan iki ulag partlamasy azyndan 35 adamy öldürip, 140 adamy ýaralady.
Resmiler şäheriň egirme-dokma fabriginiň daş işiginde iki ulagyň partladylandygyny aýtdylar.
Soňra halas ediş işgärleri pidalara kömek üçin haýdap gelýärkä bir janyndan geçen bombaçy özüni partlatdy.
Bu Bagdatda hem ýurduň beýleki ýerlerinde bolan tapgyrlaýyn hüjümleriň iň heläkçiliklisi boldy.
Demirgazyk şäher Mosulda bolan hüjüm hem onlarça adamyň ölümine sebäp boldy.


text:
Hytaýyň häkimiýetleri ýurduň durnuksyz Sinjiang regionynda uzyn sakgally ýa-da yslam dinine laýyk gelýän lybaslara geýnen adamlaryň awtobusda syýahat etmegini gadagan etdi.
Maglumata görä, bu gadaganlyk ýurduň demirgazyk-günbataryndaky Karamaý şäheriniň ýaşaýjylaryna degişli bolup, ol bäş görnüşli ýolagçylary öz içine alýar.
Sinjiang türki kökleri bolan uýgurlaryň aglaba bolup ýaşaýan sebiti hasaplanylýar. Uýgur separatist toparlary ençeme ýyl bäri hüjümleri amala aşyrýarlar.
Geçen hepde uýgurlar Sinjiangdaky polisiýa merkezine we hökümet binasyna hüjüm eden mahaly 100-e golaý adam ölüpdi.


text:
Türkmenistan garaşsyzlyk ýyllarynda uly gurluşyk meýdanyna öwrüldi diýilýär, şol bir wagtda bu ýyllarda, resmi maglumat cap edilmese-de, türmä basylýan raýatlaryň sany hem köpeldi.
Diňe köp sanly günä geçişlerde azatlyga çykýan tussaglardan çen tutulanda hem, her ýyl müňlerçe adam türmä basylýar we türmeden boşadylýar.
Eýsem şol tussaglar türmede näme işleýär ýa-da näme işledilýär.
Olara eden işleri üçin hak tölenişi nähili?
Şeýle-de olar türmedäki iş ýagdaýynda tehniki howpsuzlyk talaplaryny, geýim-gejim, saglyk talaplaryny öňe sürüp bilýärlermi?
Azatlyk radiosy bu meseleler barada ozalky tussag Nurberdi Nurmmädow bilen söhbetdeş boldy.


text:
ABŞ-nyň goranmak sekretary Çak Hagel Amerikanyň Pars aýlagyndaky ýaranlaryna ýüzlenip Eýranyň ýadro programmasy boýunça diplomatiýanyň ABŞ-nyň harby kuwwatyna daýanýandygyny aýtdy.
Şenbe güni Bahreýniň paýtagty Manamada eden çykyşynda Hagel Günbataryň Tähran babatyndaky diplomatiýasyna nädogry “düşünmeli däldigini” belledi.
ABŞ-nyň goranmak sekretary onlarça ýyllaryň dowamynda Eýrandan tutuş regiona durnuksyzlygyň hem zorlugyň ýaýraýandygyny belledi we Tähranyň munuň bilen bilelikde ýadro programmasynyň üstünde hem işlemegini dowam etdirýändigini aýtdy.
Çak Hageliň bellemegine görä, Eýranyň ýadro ýaragyna eýe bolmagy “regional hem global howpsuzlygyna wehim salýar” we “ýol berilmesiz bir ýagdaý” döredýär.
Regional aladalanma
24-nji noýabrda Eýranyň we dünýäniň iň täsirli alty döwletiniň arasynda geçirilen gepleşikleriň netijeleri Pars Aýlagynyň esasan sünni ýurtlarynyň aladalaryny artdyrypdy. Olar şaýylaryň ýolbaşçylygyndaky Eýrana howp hökmünde garaýarlar.
Halkara jemgyýetçiliginiň Eýran bilen arasynda gelnen wagtlaýyn ylalaşykda Tähranyň ýadro programmasynyň bölekleýin togtadylmagy, Günbataryň bolsa käbir ykdysady sanksiýalary ýatyrmagy göz öňünde tutulýar.
Eýran bilen ylalaşyk
Çak Hagel Eýran bilen gelnen ylalaşyklaryň “many-mazmunly gepleşikleriň geçirilmegi üçin” wagt berýändigini belläp, ABŞ-nyň diplomatiýasynyň regional partnýorlaryň borçnamalary hem hyzmatdaşlygy arkaly goldanmalydygyny aýtdy.
Hagel Pars Aýlagynda ABŞ-nyň 35 müň harbysynyň we harby howa bazasynyň saklanýandygyny ýatlatdy.
“Şu günki gün Amerika uzak wagtlap dowam eden uruş döwründen çykýan hem bolsa ol öz jogapkärçiliginden boýun gaçyrmaýar. Amerika bu regionyň öňünde jogapkärdigini subut etdi. Bu berkdir. Men dialogymyzyň dowam etdirilmegine garaşýaryn”.
Tähranda Eýranyň prezidenti Hassan Rohani halkara jemgyýetçiligi bilen baglaşylan wagtlaýyn ýadro ylalaşygyny gorap çykyş etdi. Rohani ýurduň ykdysadyýetini gowulandyrmagyň parahatçylykly ýadro programmasyny dowam etdirmek bilen deň derejede möhümdigini belledi.
Rohani şenbe güni Tähranda studentleriň öňünde eden çykyşynda Eýran “ykdysady taýdan güýçlenmese milletiň hem kuwwatlanyp bilmejegini” belledi.


text:
Birleşen Ştatlaryň esgeri ýaragsyz owgan raýatlaryny öldürmekde aýyplanyp, amerikan harby sudy tarapyndan 24 ýyl türme tussaglygyna höküm edildi.
22 ýaşly Jeremi Marlok özüniň dört ýarany bilen parahat ilaty öldürmegi planlaşdyrandygyny boýun aldy.
Bu Birleşen Ştatlaryň Owganystandaky harby operasiýasy döwrüne degişli iň uly sud diňlenşigi boldy.
Marlok Owganystanyň Kandahar welaýatynda 2010-njy ýylyň ýanwar, fewral we maý aýlarynda üç sany ýaragsyz owgan raýatynyň öldürilmeginiň başyny çeken günäkär hasaplanýar.


text:
Orsýet golaýda Eýranyň ýadro programmasyna edilen elektron hüjüm 1986-njy ýylda Çernobylda bolan ýadro heläkçiligi ýaly betbagçylyga getirip biler diýýär.
Orsýetiň NATO-daky ilçisi Dmitriý Ragozin Eýranyň Buşehrdäki reaktorynyň kompýuter sistemasyna ulaşan wirusyň sentrifuga aýlawynyň kontroldan çykmagyna sebäp bolandygyny aýtdy. Ol NATO-nyň bu meseläni derňemegine çagyrdy.
Resmiler bu reaktoryň şu ýylyň başyndan energiýa berip başlajagyny aýtdylar.
Stahnet diýip bilinýän global kompýuter wirusynyň ýaýramagy birnäçe aýlyk gijikmä getirdi. Bu wirus esasan Eýrana täsir edendir öýdülýär.


text:
Kubada syýasy tussag Orlando Sapata Tamaýo 85 günüň dowamynda çeken açlygynyň netijesinde 23-nji fewralda aradan çykdy.
Oppozisiýa wekili bolan Orlando Sapata Tamaýo Kubadaky türmäniň şertleriniň gowulandyrylmagyny talap edip, üç aý çemesi mundan öň açlyk yglan etdi.
Kubada resmi taýdan hasaba alynmadyk, emma ýurtda hereket edýän Adam hukuklary boýunça komissiýa 42 ýaşly syýasy tussagyň açlyk yglan etmek bilen Kuba adasynda ýerleşýän türmelerdäki ýaramaz şertlere garşy protest bildirendigini aýtdy. Bu toparyň direktory Elizardo Sançes soňky 40 ýylyň dowamynda ilkinji gezek Kubanyň oppozisiýa wekiliniň açlyk çekmek zerarly heläk bolandygyny aýtdy.
Onuň ölümine kim jogapkär?
Tussaglykda saklanylýan dissidentleriň dogan-garyndaşlaryndan ybarat “Ak geýnen zenanlar” atly hereketiň agzasy Laura Pollan Orlando Sapata Tamaýonyň ölüminiň jogapkärçiliginiň häkimiýetleriň boýnundadygyny aýdýar.
“Ol adam öldürmedi. Ol hiç bir zady ogurlamady. Ol hiç kimi zorlamady. Ol Kubanyň geljeginiň ýagty bolmagyny isleýän ak ýürekli ýaş adamdy, adam hukuklarynyň goragçysydy. Ol Kuba ýagşylyk isleýänleriň biridi. Emma häkimiýetler müňa düşünmediler” diýip, Sapata Tamaýo aýdýar.
Kubalylaryň köp ýaşaýan ýeri bolan ABŞ-nyň Florida ştatyndan saýlanan senator Bill Nelson “Sapata Tamaýonyň ölümi ynsan ömrüniň gymmatyny gaçyryýan diktatorlygyň nämä alyp barýandygyny ýene bir gezek ýatlatdy” diýip, bu barada ýaýradan ýörite beýanatynda belledi.
Wyždan ýesiri
Türmede açlykdan heläk bolan Orlando Sapata Tamaýo Kubada ady belli dissidentleriň hataryna girmeýärdi. Ol 2003-nji ýylda kommunistik hökümete görkezen garşylygy bilen bagly özüne ýüklenen jenaýatlar üçin azyndan 25 ýyl türme tussaglygyna höküm edilipdi.
Adam hukuklary boýunça halkara “Amnesty International” guramasy Sapata Tamaýony Kubadaky wyždan ýesirleriniň 58-siniň hataryna goşupdy.
Kubada hereket edýän Adam hukuklary boýunça komissiýanyň güwä geçmegine görä, Kubada häzirki wagtda 200-e golaý syýasy tussag bar. Emma her halda bu sanyň Fidel Kastro wezipesinden çekilip, hökümet başyna onuň dogany Raul Kastro gelensoň, takmynan 30% azalandygy aýdylýar.
Kubanyň häkimiýetleri wyždan ýesirlerini “ABŞ-a duýgudaşlyk bildirýän hakynatutmalar” diýlip atlandyrýarlar.
Amerikanyň Maýami şatatynda çäp edilýän “El Nuewo Herald” gazeti açlyk yglan edip, Kubada mundan öň heläk bolan syýasy tussagyň şahyr hem studentleriň lideri Pedro Luis Boiteliň bolandygyny ýazdy. Bu maglumatda şahyryň 1972-nji ýylda Kubanyň türmesinde aradan çykandygy aýdylýar.


text:
Türkiýäniň Stambul şäheriniň Zeýtinburnu etrabynda türkmen palawyny taýýarlap, 15 müň adamy türkmen milli tagamy bilen hezzetlediler. Bu barada www.haberler.com saýty habar berýär.
Zeýtinburnu etrabynyň ýolbaşçylary tarapyndan guralan türkmen tagamlaryny wagyz etmek çäresiniň çäklerinde bişirilen palaw üçin 1 000 kilogram et, 500 kilogram tüwi, nohut we käşir sarp edildi.
Palawy taýýarlamak türkmen aşpezlerine ynanyldy. Türkmen palawyny iýip görmäge isleg bildirýän adamlar uzyn nobaty emele getirdiler. Olar palawy iýip türkmen halkynyň milli tagamlarynyň biri bolan palawy taýýarlan aşpezlere minnetdarlyk bildirdiler.
Bu çäräniň guramaçylarynyň biri Ahmet Razik palaw üçin sygyr etini ulanandyklaryny we onuň 15 müň adama paýlanandygyny gürrüň berdi.
Datly tagam bilen hezzetlenen myhmanlar soňlugy bilen folklor toparlarynyň çykyşyna tomaşa etdiler.


text:
1-nji awgustda Türkmenistanyň futbol Kubogyny almak ugrundaky duşuşyklara badalga berildi. Şol gün bolan duşuşyklaryň ikisi hem Baýramaly şäherindäki sport toplumynda geçirildi.
Sagat 18:00-da başlan ilkinji duşuşykda Mary şäheriniň «Merw» futbol topary şu ýyl döredilen we milli çempionatymyzyň 1-nji ligasynda şowly çykyş edýän Türkmenistanyň Içeri işler ministrliginiň «Köpetdag» toparyny kabul etdi. Janköýerleriň aglabasy bu duşuşykda ýokary liganyň wekiliniň — «Merwiň» ýeňmegine garaşan hem bolsa, duuşykda janköýerlerini begendirmegi başaran topar «Köpetdag» boldy. Türkmenistanyň Kubogynda ilkinji gezek çykyş edip görýän myhmanlar duşuşygyň 42-nji minudynda toparyň kapitany Welsähet Öwezowyň goly bilen öňe saýlandylar. Şu hasap duşuşygyň ahyryna çenli üýtgemedi we «Köpetdag» öz meýdanynda boljak jogap duşuşygy üçin artykmaçlyk gazandy.
Şol gün şu sport toplumynda bolan ikinji duşuşykda ýokary liganyň täze wekili «Energetik» Daşoguz şäheriniň adybir toparyny kabul etdi. Duşuşyk turuwbaşdan ýer eýeleriniň artykmaçlygy bilen başlady we «Energetik» 25-nji minutda ezber hüjümçi Kerim Hojaberdiýewiň tapawutlanmagy bilen 1:0 öňe saýlandy. Şondan 9 minut soňra «Energetigiň» futbolçylary 11 metrlik jerime urgusyny gazandylar. Jerime urgusyny tomusky arakesme döwründe toparyň düzümine goşulan tejribeli futbolçy Mekan Nasyrow dürs ýerine ýetirip, ýer eýeleriniň artykmaçlygyny 2:0-a çykardy. Duşuşykda şu goldan soňra hasap açylmady.
Türkmenistanyň Kubogy ugrundaky ýaryşyň 4/1 finalyna çykmak üçin geçirilýän saýlama oýunlaryň jogap duşuşyklary 4-nji awgustda paýtagtymyzyň «Köpetdag» stadionynda we Daşoguz şäherindäki sport toplumynda bolar. jogap duşuşyklarynyň netijesinde iki sany ýeňiji orta çykarylyp, olar 4/1 finalda Türkmenbaşy şäheriniň «Şagadamynyň» garşydaşy bolmak ugrunda göreşerler.


text:
Türkmenistanyň Bilim ministrligi 2015—2016-njy okuw ýyly üçin Hytaý Halk Respublikasynyň ýokary okuw mekdeplerinde okamak üçin dalaşgärleri kabul etmek işini geçirýär.
Hytaý Halk Respublikasynyň ýokary okuw mekdeplerine umumy orta ýa-da orta hünär bilimli, ýaşy 35-den geçmedik, iňlis dilini bilýän Türkmenistanyň raýatlary giriş synaglarynyň netijeleri boýunça bäsleşik esasynda kabul edilýär.
Hünärleriň sanawy, Hytaý Halk Respublikasynyň ýokary okuw mekdeplerine okuwa kabul etmekligiň sany, şeýle hem okuwyň şertleri baradaky maglumaty Magtymguly adyndaky Türkmen döwlet uniwersitetiniň kabul ediş toparyndan alyp bolar.
Resmi iş kagyzlary Aşgabat şäherinde Magtymguly adyndaky Türkmen döwlet uniwersitetiniň kabul ediş topary tarapyndan 2015-nji ýylyň 27-nji martyndan 5-nji apreli aralygynda kabul edilýär.
Resmi iş kagyzlarynyň sanawy:
- Türkmenistanyň raýaty üçin bellenen nusga boýunça arza we sowalnama;
- umumy orta (ýa-da orta hünär) bilim baradaky resminama (asyl nusgasy);
- Türkmenistanyň Saglygy goraýyş we derman senagaty ministrligi tarapyndan bellenen nusgadaky saglyk güwänamasy (Türkmenistanyň çäginden daşary ýurtlardaky ýokary okuw mekdeplerine girmek barada dalaş edýän raýatlaryň saglyk güwänamasy);
- soňky okan ýa-da işlän ýerinden (harby bölümden) häsiýetnama;
- 3x4sm möçberde on iki sany fotosurat;
- işleýänler üçin zähmet depderçesiniň tassyklanan göçürmesi;
Giriş synaglaryndan üstünlikli geçen ýagdaýynda döwlet orta we ýokary hünär bilim edaralaryna kabul edilende artykmaçlyklardan peýdalanýan mekdep okuwçylarynyň dersler boýunça döwlet bäsleşiginiň ýeňijileri, umumybilim dersleri boýunça halkara bäsleşiklere gatnaşan Türkmenistanyň ýygyndy toparynyň agzalary şol ýagdaýlary tassyklaýan degişli resminamanyň asyl nusgasyny tabşyrýar.
Bulardan başga-da, okuwa girmäge isleg bildirýän ýokarda görkezilen resminamalar bilen birlikde resminamalary kabul edýän iş toparyna aşakdakylary görkezýär we nusgalaryny tabşyrýar:
- Türkmenistanyň raýatynyň pasportyny hem-de Türkmenistanyň raýatynyň Türkmenistandan gitmek we Türkmenistana gelmek üçin pasportyny;
- Türkmenistanyň Ýaragly Güýçlerinde harby gullugy geçenler harby şahadatnamasyny, harby gullugy geçmedik ýigitler ýazylyş şahadatnamasyny we ýaşaýan ýeri boýunça harby wekillikden güwähatyny.
Uniwersitetiň seçip alyş iş topary zerur bolan ýagdaýynda Hytaý Halk Respublikasyna okamaga gitmek üçin zerur bolan goşmaça maglumatlary dalaşgärlerden sorap biler.
Nädogry berlen maglumatlar we resmi iş kagyzlary üçin dalaşgär şahsy jogapkärçilik çekýär.
Giriş synaglary we seçip alyş işi 2015-nji ýylyň aprel aýynyň 8 — 10-y aralygynda Magtymguly adyndaky Türkmen döwlet uniwersitetinde (Aşgabat ş.) geçirilýär.
Giriş synaglary umumybilim berýän derslerden test, şeýle hem Türkmenistanyň taryhyndan söhbetdeşlik görnüşinde geçirilýär.
Magtymguly adyndaky Türkmen döwlet uniwersitetiniň salgysy: Aşgabat ş., Saparmyrat Türkmenbaşy şaýoly, 31;tel.: 94-69-90, 94-54-29.


text:
Türkmenistanyň Prezidenti Gurbanguly Berdimuhamedowyň çakylygy boýunça Bolgariýa Respublikasynyň Premýer-ministri Boýko Borisow 2015-nji ýylyň 24-25-nji awgusty aralygynda Türkmenistanda resmi saparda boldy.
Meseleleriň giň toplumyny öz içine alýan we dostluk, özara düşünişmek we hoşniýetlilik ýagdaýynda geçen gepleşikleriň dowamynda Türkmenistanyň Prezidenti we Bolgariýa Respublikasynyň Premýer-ministri ikitaraplaýyn hyzmatdaşlygyň yzygiderli ösdürilýändigini kanagatlanma bilen bellediler. Olar iki döwletiň arasyndaky ýokary derejedäki duşuşyklary amala aşyrmagyň möhümdigini aýratyn belläp geçdiler. Bu duşuşyklar ikitaraplaýyn gatnaşyklary giňeltmäge, hyzmatdaşlygyň täze ugurlaryny ýüze çykarmaga we şertnama-hukuk binýady gowulandyrmaga mümkinçilik berýär.
Özara bähbitli hyzmatdaşlygy we ikitaraplaýyn gatnaşyklary mundan beýläk-de ösdürmek we berkitmek maksady bilen, Türkmenistanyň Prezidenti we Bolgariýa Respublikasynyň Premýer-ministri dürli derejede Hökümet wekiliýetleriniň saparlaryny amala aşyrmaga hem-de ikitaraplaýyn we halkara gatnaşyklarynyň meseleleri boýunça yzygiderli pikir alyşmaga, şol sanda halkara duşuşyklarynda beýan edilen, iki ýurduň garaýyşlaryna degişli maglumatlary alyşmaga, şeýle hem Daşary işler ministrlikleriniň arasynda syýasy geňeşmeleri geçirmäge taýýardyklaryny beýan etdiler.
Ýolbaşçylar söwda-ykdysady gatnaşyklary mundan beýläk-de çuňlaşdyrmagyň zerurdygyny biragyzdan tassykladylar we deňlik, özara bähbit ýörelgeleri esasynda ykdysady hyzmatdaşlygy işjeňleşdirmäge gönükdirilen tagallalary goldadylar. Olar özara haryt dolanyşygyny, maýa goýumlaryny ösdürmegiň, şeýle hem 2008-nji ýylyň 19-njy dekabrynda Aşgabatda gol çekilen, Ykdysady hyzmatdaşlyk hakynda Türkmenistanyň Hökümeti bilen Bolgariýa Respublikasynyň Hökümetiniň arasyndaky Ylalaşygyň çäklerinde ikitaraplaýyn hyzmatdaşlygyň mümkinçiliklerini doly peýdalanmagyň zerurdygyny bellediler. Şu maksatlara ýetmek üçin Taraplar ykdysady we ylmy-tehniki hyzmatdaşlygyň ähli görnüşlerini ösdürmäge, bilelikdäki kärhanalary döretmäge we iki ýurduň ykdysady iş ýöredijileriniň arasynda göni gatnaşyklary ýola goýmaga hemmetaraplaýyn goldaw bermegi dowam ederler. Ýolbaşçylar Ykdysady hyzmatdaşlyk boýunça hökümetara türkmen-bolgar toparynyň alyp barýan işinde bu ugurda edilýän bilelikdäki tagallalaryň öz beýanyny tapmalydygyny bellediler. Olar Toparyň 2011-nji we 2014-nji ýyllarda, degişlilikde Sofiýada we Aşgabatda geçirilen iki mejlisinde gazanylan netijelere oňyn baha berdiler we Toparyft üçünji mejlisiniň geçirilmeginiň hyzmatdaşlyk etmek üçin täze mümkinçilikleri ýüze çykarmaga ýardam berjekdigine ynam bildirdiler.
Taraplar gurluşyk, energetika, ulag we kommunikasiýalar, syýahatçylyk, oba hojalygy we azyk senagaty pudaklaryny hyzmatdaşlyk etmegiň ileri tutulýan ugurlary hökmünde kesgitlediler.
Türkmenistanyň Prezidenti we Bolgariýa Respublikasynyň Premýer-ministri 2008-nji ýylyň 19-njy dekabrynda Aşgabatda gol çekilen, Energetika babatda hyzmatdaşlyk etmek hakynda Türkmenistan bilen Bolgariýa Respublikasynyň arasyndaky Özara düşünişmek hakyndaky Ähtnamanyň esasy bolup durýan, energetika babatda hyzmatdaşlyk etmek boýunça gazanylan ikitaraplaýyn ylalaşyklaryň möhüm ähmiýetini ýene-de tassykladylar.
Bolgar tarapy tebigy gazyň çeşmelerini we ony Ýewropa ibermegiň ugurlaryny diwersifikasiýalaşdyrmak mümkinçiligi babatda Bolgariýanyň we Ýewropa Birleşiginiň energetiki howpsuzlygy üçin Türkmenistanyň uly ähmiýetiniň bardygyny belledi.
Şunuň bilen baglylykda, Taraplar 2008-nji ýylyň 26-njy maýynda gol çekilen, Energetika babatda hyzmatdaşlyk etmek hakynda Türkmenistan bilen Ýewropa Birleşiginiň arasyndaky Özara düşünişmek hakyndaky Ähtnamanyň möhüm ähmiýete eýedigini bellediler we şol Ähtnamada göz öňünde tutulan maksatnamalara ýetmek üçin hyzmatdaşlygy dowam etmäge taýýardyklaryny tassykladylar.
Taraplar Türkmenistanyň we Bolgariýa Respublikasynyň ulag we üstaşyr geçirmek mümkinçiliklerini ulanmakda, ulag üpjünçilik ulgamyny ösdürmekde, Hazar deňziniň we Gara deňziň porýarynyň mümkinçiliklerini işjeň peýdalanmak bilen, Aziýa bilen Ýewropanyň arasynda ýükleriň daşalmagyny üpjün edýän halkara ulag geçelgelerini döretmekde hyzmatdaşlyk etmäge çalyşýandyklaryny beýan etdiler.
Ýolbaşçylar Türkmenistan bilen Bolgariýa Respublikasynyň arasynda medeniýet, ylym, bilim, syýahatçylyk we sport babatda, şol sanda ylym we medeniýet wekilleriniň duşuşyklaryny guramak arkaly, gatnaşyklary we alyşmagy berkitmäge özara gyzyklanma bildirýändiklerini beýan etdiler.
Halkara häsiýetli meseleler ara alnyp maslahatlaşylanda, Türkmenistanyň Prezidenti we Bolgariýa Respublikasynyň Premýer-ministri Merkezi Aziýa we Günorta-Gündogar Ýewropa sebitlerinde ynanyşmak we özara düşünişmek ýagdaýyny pugtalandyrmaga we parahatçylygy hem-de durnuklylygy berkitmäge gyşarnyksyz ýardam bermäge Türkmenistanyň we Bolgariýa Respublikasynyň özara çalyşýandyklaryny we taýýardyklaryny bellediler.
Şunuň bilen baglylykda, olar Türkmenistan bilen Bolgariýa Respublikasynyň arasynda hyzmatdaşlygyň pugtalanmagynyň sebit we bütindünýä derejesinde parahatçylygyň, durnukly ösüşiň we howpsuzlygyň bähbitlerine hyzmat edýändigini beýan etdiler we bu ugurda hyzmatdaşlyk etmegi ikitaraplaýyn görnüşde hem, Birleşen Milletler Guramasynyň, Ýewropada Howpsuzlyk we Hyzmatdaşlyk Guramasynyň we beýleki halkara guramalarynyň çäklerinde hem ösdürmäge taýýardyklaryny tassykladylar.
Bolgariýa Respublikasynyň Premýer-ministri Türkmenistanyň Prezidentini Türkmenistanyň hemişelik bitaraplygynyň halkara derejesinde ykrar edilmeginiň 20 ýyllygynyň bellenilmegi mynasybetli gutlady. Dünýä bileleşiginiň hemişelik bitaraplygy goldaýandygy Birleşen Milletler Guramasynyň Baş Assambleýasynyň 1995-nji ýylyň 12-nji dekabrynda we 2015-nji ýylyň 3-nji iýunynda kabul eden rezolýusiýalarynda öz beýanyny tapdy.
Bolgariýa Respublikasy Merkezi Aziýada we Hazar deňzi sebitinde Türkmenistana möhüm hyzmatdaş hökmünde garaýandygyny hem-de onuň sebitde parahatçylygy we durnuklylygy berkitmäge gönükdirilen tagallalaryny goldaýandygyny tassyklady. Türkmenistan hem, öz gezeginde, Günorta-Gündogar Ýewropada we Gara deňzi sebitinde Bolgariýa Respublikasyna möhüm hyzmatdaşlaryň biri hökmünde garaýandygyny tassyklady.
Taraplar Owganystanda parahatçylygy we dunuklylygy berkitmegiň, bu ýurduň ykdysadyýetini dikeltmegiň Merkezi Aziýada dunuklylygy üpjün etmekde möhüm ähmiýete eýedigini beýan etdiler. Owganystanda dunuklylygy we ösüşi üpjün etmäge Türkmenistanyň we Bolgariýanyň oňyn goşandygynyň bardygyny belläp geçdiler. Täze wehimleriň şertlerinde sebitde ykdysady hyzmatdaşlygy ösdürmekde, üpjünçilik ulgamyna degişli ileri tutulýan bilelikdäki taslamalary amala aşyrmakda Türkmenistan möhüm orny eýeleýär.
Sebitde howpsuzlygy, durmuş-ykdysady ösüşi üpjün etmekde Merkezi Aziýa üçin Ýewropa Bileleşiginiň Strategiýasynyň amala aşyrylmagynyň möhüm ornunyň bardygyny belläp, Taraplar oňa ýokary baha berdiler. Hyzmatdaşlyk etmek barada Türkmenistan bilen Ýewropa Birleşiginiň arasyndaky Ylalaşygyň güýje girmeginiň olaryň gatnaşyklarynda giň mümkinçiligi açmaga goşant goşjakdygyna ynanýarlar.
Taraplar neşekeşligiň garşysyna göreşmek (CADAP) we serhet gözegçiligi (BOMCA) boýunça Ýewropa Birleşiginiň Strategiýasynyň maksatnamalarynyň üstünlikli amala aşyrylmagyny goldaýarlar.
Halkara howpsuzlygynyň täze wehimlerine we howplaryna, şol sanda terrorçylyga, adam söwdasyna, transmilli jenaýatçylyga, neşe serişdeleriniň^ psihotrop maddalaryň we ýaraglaryň bikanun dolanyşygyna garşy üstünlikli göreşmek maksady bilen, Türkmenistanyň Prezidenti we Bolgariýanyň Premýer-ministri ikitaraplaýyn we halkara derejesinde netijeli hyzmatdaşlygy ösdürmäge çalyşýandyklaryny beýan etdiler.
Ýolbaşçylar geçirilen ýokary derejedäki gepleşikleriň netijelerinden doly kanagatlanýandyklaryny beýan etdiler hem-de gazanylan ylalaşyklary üstünlikli amala aşyrmaga ýardam bermäge taýýardyklaryny bellediler.
Bolgariýa Respublikasynyň Premýer-ministri Boýko Borisow Türkmenistanyň Prezidenti Gurbanguly Berdimuhamedowyň, Türkmenistanyň Hökümetiniň we halkynyň mähirli kabul edendikleri üçin minnetdarlyk bildirdi hem-de Türkmenistanyň Baştutanyny Bolgariýa Respublikasyna resmi sapar bilen barmaga çagyrdy.
Türkmenistanyň Prezidenti Gurbanguly Berdimuhamedow
Bolgariýa Respublikasynyň Premýer-ministri Boýko Borisow
Aşgabat şäheri, 2015-nji ýylyň 25-nji awgusty


text:
Pakistanyň harbylary 3-nji iýulda Panjab welaýatynda bolan şübheli otly hadysasynda ölenleriň sanynyň 17-ä ýetendigini aýdýarlar.
Ol otly 200-den gowrak adamy, şol sanda harbylary, olaryň maşgalalaryny hem alyp barýan eken. Otly, köpriniň bölekleýin çökmesinden soň, 2-nji iýulda kanala gaçýar.
Hökümet ministri Wazirabad şäheriniň golaýynda bolan hadysanyň zyýankeşlik bilen bagly bolmagynyň ahmaldygyny aýtdy.
Häzire çenli 17 adamyň jesedi tapylypdyr we ýitenleriň gözlegi dowam edýär.
Ölenleriň arasynda harby birikmäniň komandiri, onuň aýaly we gyzy hem bar diýip, habarlarda aýdylýar.


text:
Golliwudyň meşhur ýyldyzy Anželina Joli Siriýiadaky gapzaply öç alamlardan gaçyp Türkiýä gelen bosgunlaryň lagerine barýar. Bu barada türk resmileri habar berdiler.
Daşary işler ministrliginiň metbugat wekili Selçuk Ünalyň aýtmagyna görä, Joli siriýaly bosgunlaryň lagerine barmaga höwes bildiripdir. Häzir onuň arzasyna seredilýär.
Türkiýäniň aýtmagyna görä, Siriýada hökümete garşy protestleriň gazaply basylyp ýatyrylmagyndan gaçyp, häzire çenli 8,500 töweregi bosgun serhetden geçipdir.
Anželina Joli Birleşen Milletler Guramasynyň Bosgunlar boýunça ýokary Komissarlygynyň hoşniýetlilik ilçisidir.